*Klienta līg.reģ.Nr\_\_\_\_\_\_\_\_\_\_\_\_\_\_*

*Revidenta līg.reģ.Nr\_\_\_\_\_\_\_\_\_\_\_\_\_\_*

**LĪGUMS**

*Par revīzijas pakalpojumu sniegšanu*

Rīgā 2019.gada \_\_ .jūnijā.

**Sabiedrība ar ierobežotu atbildību „REVIDENTS UN GRĀMATVEDIS”,** reģistrācijas Nr.40003402878, kuru uz statūtu pamata pārstāv tās valdes locekle Sandra Vilcāne, (turpmāk – Revidents) no vienas puses, un

**Sabiedrība ar ierobežotu atbildību “Rīgas 1. slimnīca”**, reģistrācijas Nr. 40003439279, kuru uz statūtu pamata pārstāv tās valdes priekšsēdētāja Natālija Zlobina (turpmāk – Klients) no otras puses,

abas kopā sauktas – Puses, bet katras atsevišķi – Puse, pamatojoties uz iepirkuma "Revīzijas veikšana un zvērināta revidenta atzinuma sniegšana par Rīgas 1.slimnīcas 2019., 2020. un 2021. gada pārskatiem" (ID Nr. R1S 2019/iep-28) nosacījumiem un rezultātiem, noslēdz šo līgumu (turpmāk – Līgums), par turpmāk minēto:

1. **Līguma priekšmets**
	1. Klients uzdod un Revidents apņemas sniegt revīzijas pakalpojumu (turpmāk – Revīzija) un sagatavot zvērināta revidenta atzinumu (ziņojumu) (turpmāk – Revidenta atzinums) par Klienta 2019., 2020. un 2021.gadu pārskatos ietvertiem finanšu pārskatiem, kuri sagatavoti atbilstoši Starptautiskajiem Finanšu pārskatu standartiem un Latvijas Republikas normatīvajiem aktiem.
	2. Klienta finanšu pārskatu atvasinājumu elektroniskā formā Elektroniskajā Deklarēšanas Sistēmā (turpmāk – EDS) pārbaude un apstiprināšana saskaņā ar Latvijas Republikas normatīvajiem aktiem.
2. **LĪGUMA SUMMA UN NORĒĶINU KĀRTĪBA**
	1. Līguma summa ir noteikta **9 900.00 EUR** (deviņi tūkstoši deviņi simti eiro un nulle centi) bez pievienotās vērtības nodokļa (turpmāk – PVN). Papildus Klients maksā PVN normatīvajos aktos noteiktajā apmērā un kārtībā.
	2. Līguma summā ir iekļauti visi nodokļi (izņemot PVN) un nodevas.
	3. Līguma 2.1.punktā norādītā summa neietver samaksu par sniegtajām ārpusrevīzijas konsultācijām, ko Klients atlīdzina Revidentam atsevišķi saskaņā ar Revidenta sagatavoto rēķinu.
	4. Par katra gada Revidenta atzinuma sagatavošanu, ko apliecina Pušu parakstīts nodošanas-pieņemšanas akts, Klients maksā Revidentam 3300.00 EUR (trīs tūkstoši trīs simti eiro un nulle centi) bez PVN, saskaņā ar izrakstītajiem rēķiniem, šādā kārtībā:
		1. 50% (piecdesmit procenti) 1 650.00 EUR (viens tūkstotis seši simti piecdesmit eiro, nulle centi) bez PVN no 2.4.punktā minētās summas Klients samaksā pēc starppārbaudes veikšanas - 30 (trīsdesmit) dienu laikā pēc attiecīga rēķina saņemšanas no Revidenta.
		2. Atlikušo summu 1 650.00 EUR (viens tūkstotis seši simti piecdesmit eiro, nulle centi) bez PVN apmērā, kas ir atlikušie 50% (piecdesmit procenti) no 2.4.punktā minētās summas, Klients samaksā – 30 (trīsdesmit) dienu laikā pēc Revidenta atzinuma iesniegšanas Klientam un attiecīga rēķina saņemšanas no Revidenta.
	5. Līguma 2.1.punktā minētā summa ir aprēķināta, ņemot vērā plānoto laika patēriņu, pieņemot, ka:
		1. Klients sagatavo un iesniedz Revidentam finanšu pārskata projektu 5 (piecu) darba dienu laikā līdz noslēguma Revīzijas sākumam;
		2. Klients veic Revidenta ieteiktās korekcijas, ņemot vērā finanšu pārskatu starppārbaudi (pirmo pārbaudi). Revidents iesniedz Revidenta atzinumu, pamatojoties un noslēguma pārbaudi (otro pārbaudi);
		3. Klienta darbinieki sadarbosies ar Revidentu, un Revīzijas gaitā būs pieejami, un tie sniegs visus Revīzijas veikšanai nepieciešamos dokumentus, datus un informāciju.
	6. Par Līgumā noteikto Revīzijas izpildi un Revidenta atzinuma sniegšanu (saņemšanu) tiek sagatavots un parakstīts divpusējs Līguma izpildes nodošanas – pieņemšanas akts.
	7. Par finanšu pārskata revīziju un atzinuma sniegšanu Klients maksā Revidentam neatkarīgi no atzinuma būtības.
	8. Ja Revīzijas laikā rodas apstākļi, kas ievērojami palielina Revīzijas procedūru apjomu, tad Puses rakstiski vienojoties veic grozījumus par Revīzijas pakalpojuma apmaksas lielumu.
	9. Pušu izrakstītie rēķini var tikt sagatavoti un nosūtīti elektroniski un tie būs derīgi bez paraksta. Elektroniskie rēķini tiks nosūtīti uz šādu e-pasta adresi: janeta.akmene@1slimnica.lv
	10. Maksājums, kuram šajā Līgumā nav noteikts cits samaksas termiņš, jāsamaksā 30 (trīsdesmit) dienu laikā no attiecīga rēķina vai pieprasījuma saņemšanas dienas.
	11. Samaksa tiek veikta ar bankas pārskaitījumu uz Revidenta rēķinā norādīto kontu bankā. Par apmaksas dienu tiek uzskatīta diena, kad Klients ir veicis pārskaitījumu.
3. **REVĪZIJA**
4. Revīzija tiks veikta saskaņā ar Starptautiskās Grāmatvežu federācijas izdotajiem Starptautiskajiem Revīzijas standartiem un Latvijas Republikas tiesību aktiem. Starptautiskie Revīzijas standarti nosaka, ka Revidentiem ir jāievēro ētikas prasības, jāplāno un jāveic Revīzija tā, lai iegūtu pietiekamu pārliecību, ka finanšu pārskatā nav būtisku neatbilstību.
5. Revīzija ietvers finanšu pārskatā norādīto summu un skaidrojumu pamatojuma pārbaudi izlases veidā, pielietoto grāmatvedības principu piemērotības un nozīmīgu Klienta vadības izdarīto pieņēmumu pamatotības, kā arī kopējo finanšu pārskata izklāsta formas izvērtējumu.
6. Revidents iegūs izpratni par grāmatvedības uzskaites sistēmu un iekšējo finanšu kontroles sistēmu tādā apmērā, kāds ir nepieciešams, lai novērtētu, vai šīs sistēmas veido pietiekamu pamatu finanšu pārskata sastādīšanai. Pārbaužu veids un apjoms tiks noteikts, balstoties uz grāmatvedības uzskaites sistēmas novērtējumu un gadījumos, kad Revidents paļausies uz iekšējo finanšu kontroles sistēmu, arī šīs sistēmas novērtējumu. Ņemot vērā pārbaužu veidu un citus Revīzijai piemītošus ierobežojumus, kopā ar jebkurai grāmatvedības un iekšējās kontroles sistēmai piemītošajiem ierobežojumiem, pastāv neizbēgams risks, ka pat atsevišķas būtiskas neatbilstības var palikt neatklātas.
7. Revīzija tiks veikta pēc Revidenta iepriekš izstrādāta Revīzijas plāna. Revidenti pēc nepieciešamības var mainīt iepriekš izstrādāto Revīzijas plānu, koriģējot Revīzijas pieeju, atkarībā no apstākļiem.
8. Revīzijas rezultātā tiek novērtēti Klienta vadības spriedumi un plāni, sastādot finanšu pārskatu, kā arī noteikta grāmatvedības uzskaites sistēmas un grāmatvedības pamatprincipu atbilstība, grāmatvedības pamatprincipu konsekventa lietošana un skaidrojums finanšu pārskatā.
9. Starptautiskie revīzijas standarti uzliek Revidentam pienākumu iepazīties ar jebkuru gada pārskatu un citu dokumentu, kas satur Revidenta atzinumu. Šādas procedūras mērķis ir apsvērt, vai cita informācija gada pārskatā, tai skaitā tā izklāsta veids, būtiskos aspektos ir atbilstoša finanšu pārskatā iekļautajai informācijai. Revidents neuzņemas pienākumu veikt procedūras, lai Revīzijas ietvaros pārbaudītu šādu citu informāciju.

1. **REVIDENTA TIESĪBAS UN PIENĀKUMI**
	1. Revidents apstiprina, ka šī Līguma noslēgšanas brīdī uz to neattiecas Revīzijas pakalpojumu likuma 26. pantā minētie apstākļi.
	2. Revīzijas noslēgumā Revidents sniedz Revidenta atzinumu Klientam par to vai Klienta 2019.-2021.gada pārskatā ietvertie finanšu pārskati sniedz patiesu un skaidru priekšstatu par attiecīgā Klienta finansiālo stāvokli un pārskata gada budžeta izpildes rezultātu saskaņā ar likumu “Par grāmatvedību”.
	3. Revidents apņemas veikt Revīziju un sagatavot Revidenta atzinumu atbilstoši saskaņotajam Revīzijas plānam (grafikam) un termiņiem. Ja Klients nepilda visas prasības saistībā ar informācijas sagatavošanu un iesniegšanu saskaņā ar saskaņoto Revīzijas plānu, Revidents vienojoties ar Klientu, var izmainīt Revīzijas veikšanas laiku.
	4. Revidents apņemas savā darbā, kā arī pēc Līguma darbības izbeigšanas, ievērot konfidencialitāti saskaņā ar Revīzijas pakalpojumu likuma prasībām.
	5. Revīzijas laikā Revidents:
		1. pārbauda Klienta iekšējās organizācijas struktūru, īpašu vērību pievēršot Klienta iekšējās kontroles funkcijām;
		2. pārbauda Klienta iekšējās kontroles darbību tiktāl, ciktāl tas var būt nepieciešams Revīzijas veikšanai;
		3. plāno Revīziju tā, lai Revīzijas rezultātā tiktu iegūta pamatota pārliecība, ka finanšu pārskati, nesatur būtiskas kļūdas;
		4. piedalās Klienta gada slēguma inventarizācijās, ciktāl tas pēc revidenta ieskatiem ir nepieciešams atzinuma izteikšanai;
		5. izvērtē Klienta grāmatvedības uzskaites atbilstību grāmatvedības uzskaiti regulējošiem normatīvajiem aktiem.
	6. Revidents Revīzijas procesa laikā izlases kārtībā veic nepieciešamās grāmatvedības ierakstu, reģistru un attaisnojošo dokumentu pārbaudes, un citas kontroles un analītiskās procedūras. Tomēr sakarā ar šo pārbaužu izlases raksturu un citiem Revīzijai un iekšējai kontroles sistēmai raksturīgajiem ierobežojumiem, pastāv neizbēgams risks, ka Revīzijas procesā var tikt neatklāti būtiski nepatiesi apgalvojumi, kļūdas vai krāpšanas.
	7. Revīzijas darba apjoms attiecībā uz Klienta nodokļu posteņiem ir tāds pats kā pārējo finanšu pārskatu posteņu Revīzija. Tas nozīmē, ka būtiskuma līmenis, kuru Revidents nosaka iespējamo kļūdu konstatēšanai, tiek aprēķināts visiem finanšu pārskatu posteņiem pēc vienotas metodikas, un risks, kas saistīts ar nodokļu aprēķinu un maksājumu precizitāti, tiek novērtēts, izmantojot noteikto būtiskuma līmeni atbilstoši Starptautisko revīzijas standartu vadlīnijām.
	8. Zvērinātā revidente nozīmē Revīzijas grupu un informē Klientu par grupas sastāvu. Revīzijas laikā zvērinātai revidentei ir tiesības mainīt revidentu grupas sastāvu bez Klienta piekrišanas.
	9. Revidentam ir tiesības, nepieciešamības gadījumā un, saskaņojot ar Klientu, pieaicināt neatkarīgus ekspertus un speciālistus.
	10. Revidentam ir tiesības papildināt, ja tas nepieciešams, Vadības apliecinājumu (2.pielikums), saskaņojot to ar Klientu.
	11. Ja Revīzijas laikā Revidents konstatē faktus, kas netiks iekļauti Revidenta atzinumā, bet var būt svarīgi Klienta vadībai, tas sagatavo un iesniedz Klientu vadībai ieteikumu vēstuli.
	12. Revīzijas rezultātā Revidents sniedz atzinumu vai paziņojumu par atteikumu sniegt atzinumu (slēdziens par to, ka Revidents nespēj izteikt atzinumu par Klienta finanšu pārskatiem).
	13. Atbilstoši Gada pārskatu un konsolidēto gada pārskatu likuma prasībām, Revidentam ir pienākums EDS pārbaudīt un apstiprināt, ka sistēmā iesniegtais Gada pārskata atvasinājums atbilst tam finanšu pārskatam, par kuru veikta Revīzija un sniegts Revidenta atzinums. Gadījumā, ja Revidents konstatē, ka EDS Klienta iesniegtais gada pārskata atvasinājums neatbilst revidētajam finanšu pārskatam, Revidents par to informē Klientu.
	14. Revidents atzīst, ka Klienta finanšu pārskatu atvasinājumu elektroniskā formā EDS pārbaude un apstiprināšana Revidentam ir jāveic līdz finanšu pārskatu iesniegšanas termiņam, kuru nosaka saskaņā ar Klientam piemērojamajiem Latvijas normatīvajiem aktiem. Tomēr Revidenta iespējas ievērot normatīvajos aktos noteikto termiņu var tikt ierobežotas un ir atkarīgas no finanšu pārskatu atvasinājumu elektroniskā formā EDS pabeigšanas, ko veic Klients, no nākotnē sagaidāmām Revidentam saistošajām papildu prasībām par Revidenta apstiprinājuma formu, veidu un saturu, kā arī no valsts iestāžu nodrošinātas pieejas EDS. Revidents nekādā veidā nav atbildīgs par termiņa neievērošanu, ja tā radusies iepriekš minēto apstākļu dēļ.
	15. Revidents var paļauties uz jebkuriem norādījumiem vai prasībām, vai paziņojumiem, vai informāciju, ko rakstiski vai mutiski sniedz jebkura persona, kas saskaņā ar Revidenta rīcībā esošo informāciju ir vai varētu būt Klienta pilnvarots pārstāvis saziņai ar Revidentu iepriekš minētajos nolūkos (“kontaktpersona”). Revidents var sazināties ar Klientu vai tā kontaktpersonu, izmantojot elektronisko pastu, un, izmantojot šādu saziņas līdzekli, Klients piekrīt uzņemties ar to saistīto risku (tai skaitā drošības riskus attiecībā uz šādu sūtījumu pārtveršanu vai neautorizētu piekļūšanu tiem, šādos sūtījumos ietvertās informācijas bojājumiem un datorvīrusiem vai citiem kaitīgiem programmatūras izstrādājumiem), kā arī apņemas veikt pasākumus datorvīrusu pārsūtīšanas aizkavēšanai.
2. **KLIENTA TIESĪBAS UN PIENĀKUMI**
	1. Parakstot šo Līgumu, Klients apstiprina, ka Revīzijas procesā Revidentam pilnā apjomā un termiņos, kas nodrošina iepriekš saskaņota Revīzijas plāna (grafika) izpildi, tiks iesniegta pilnīga un patiesa dokumentācija un informācija, kas ir nepieciešama Revīzijas veikšanai, tai skaitā komercnoslēpumu saturoša informācija. Klients nodrošina brīvu pieeju dokumentiem un Klienta darbiniekiem.
	2. Klients apņemas nodrošināt sabiedrības vadītāju un citu atbildīgo amatpersonu pieejamību, kā arī šo personu atbilstošu paskaidrojumu sniegšanu Revīzijas procesā. Pēc Revidenta lūguma Klienta pienākums ir sniegt rakstiskus paskaidrojumus jautājumos, kas saistīti ar Līguma izpildi.
	3. Revīzijas laikā Klients savās darba telpās nodrošina Revidentam un tā pieaicinātajām trešajām personām nepieciešamos darba apstākļus – darba telpu, drošu vietu dokumentu uzglabāšanai, iespēju izmantot telefonu, internetu, informācijas tehniku, faksu un kopētāju. Revīzijas veikšanai Revidents var izmantot arī savas biroja telpas.
	4. Klients apņemas savlaicīgi rakstiskā veidā informēt Revidentu par jebkādām apstākļiem, kas varētu aizkavēt Revīzijas savlaicīgu un kvalitatīvu pabeigšanu.
	5. Vienīgi Klients pats ir pilnīgi atbildīgs par nodokļu, sociālās apdrošināšanas, nodevu un citu obligāto maksājumu valsts budžetā deklarāciju, pārskatu un atskaišu pareizību un norēķiniem ar budžetu. Veiktā Revīzija nevar kalpot par apliecinājumu, ka Valsts ieņēmumu dienests neveiks nodokļu pārbaudes un tajās netiks atklātas nekādas apzinātas vai neapzinātas kļūdas vai neatbilstības likumiem.
	6. Līdz Revīzijas beigām, bet pirms Revidenta atzinuma iesniegšanas, Klients apņemas iesniegt Revidentam rakstisku apliecinājuma vēstuli, par to, ka Revīzijas laikā Revidentam sniegtā informācija un dokumentācija ir pilnīga un patiesa, un Klienta rīcībā nav tādu Revidentam neatklātu faktu vai notikumu, kas varētu iespaidot atzinumu. Rakstiskā apliecinājuma teksts ir jāsaskaņo ar Revidentu. Šāda rakstiska apliecinājuma saņemšana ir obligāts priekšnosacījums Revīzijas atzinuma sniegšanai. Ja Klients neiesniedz šādu rakstisku apliecinājumu, tas uzskatāms par Revīzijas apjoma ierobežojumu un Revidents sniegs atzinumu ar piezīmēm vai atteikumu sniegt Revidenta atzinumu.
	7. Klienta vadība ir atbildīga par pienācīgu grāmatvedības kārtošanu un par krāpšanas un citu neatbilstību novēršanu un atklāšanu. Revīzijas mērķis nav atklāt krāpšanu un citas neatbilstības, kas varētu pastāvēt. Revidents plāno savu darbu tā, lai ir pamatota pārliecība par būtisku kļūdu un krāpšanas atklāšanu, ja tādas pastāv.
	8. Klients ir atbildīgs par finanšu pārskatu atvasinājumu elektroniskā formā EDS sagatavošanu.
	9. Klients atzīst un piekrīt, ka tas ir pilnībā atbildīgs par jebkuru un visu informāciju, kas sagatavota un iesniegta EDS, un ka Revidents sniedz tikai šī Līguma 1.2. punktā minēto apstiprinājumu.
	10. Klients nodrošina, ka Klienta finanšu pārskatu atvasinājumi elektroniskā formā EDS ir sagatavoti un pieejami Revidenta pārbaudei un apstiprināšanai **vismaz 10 (desmit) darba dienas** pirms finanšu pārskatu iesniegšanas termiņa saskaņā ar Klientam piemērojamajiem normatīvajiem aktiem. Klients par finanšu pārskatu atvasinājumu pieejamību EDS nekavējoties rakstiski (e-pastā) paziņo Revidentam uz Revidenta norādīto e-pasta adresi.
	11. Klients apstiprina, ka:
		1. ir personīgi atbildīgs par grāmatvedības uzskaites organizēšanu, kārtošanu un visu saimniecisko darījumu apliecinošo dokumentu oriģinālu, kopiju un datu attēlu saglabāšanu, kā arī par normatīvo aktu nodokļu jomā piemērošanu un efektīvu iekšējās kontroles funkcionēšanu;
		2. Klienta grāmatvedības uzskaitē uzrādītā informācija ir patiesa, salīdzināma, savlaicīga, nozīmīga, saprotama, pilnīga un atbilst normatīvajiem aktiem;
		3. tiks veikta pilna materiālo vērtību, pārējo aktīvu un saistību un aprēķinu inventarizācija;
		4. visi aktīvu posteņi ir pārgājuši Klienta valdījumā un ir dokumentāli noformēti;
		5. prasību un saistību summas pret Klientiem un piegādātājiem ir ticamas;
		6. informācijas par visām ar Klientu īpašumu saistītām, saņemtām un sniegtām garantijām tiks sniegta Revidentam savlaicīgi un pilnā apjomā.
	12. Klientam ir pienākums apliecināt Vadības apliecinājumu (2.pielikums).
3. **LĪGUMA TERMIŅŠ, Grozīšana un izbeigšana**
	1. Līgums stājas spēkā pēc tā parakstīšanas un ir noslēgts uz laiku līdz 2022.gada 30.aprīlim vai arī līdz brīdim, kad Puses ir pilnībā izpildījušas šī Līguma saistības.
	2. Grozījumus Līgumā var izdarīt, Pusēm savstarpēji vienojoties. Visi Līguma grozījumi stājas spēkā tikai pēc to parakstīšanas un ir Līguma neatņemamas sastāvdaļas.
	3. Pusēm ir tiesības vienpusēji izbeigt šo Līgumu Revīzijas pakalpojumu likumā paredzētajos gadījumos, vismaz 30 (trīsdesmit) dienas iepriekš rakstiski paziņojot par to otrai Pusei.
	4. Papildus 6.3.punkta noteikumiem, Revidentam ir tiesības, nekavējoties vienpusēji izbeigt šo Līgumu, par to rakstiski paziņojot Klientam, ja:
		1. Klients nepilda šajā Līgumā minētās saistības un Puses nevienojas par to, ka Revidents veiks papildu darbu, Revidents ir tiesīgs apturēt revīziju, nekavējoties paziņojot par to Klientam. Šāda darba apturēšana nav uzskatāma par Līguma nosacījumu pārkāpumu no Revidenta puses. Ja Klients turpina nepildīt savas saistības ilgāk par 15 (piecpadsmit) dienām pēc paziņojuma saņemšanas, Revidents ir tiesīgs vienpusēji pārtraukt šo Līgumu, neiesniedzot nekādus Revīzijas rezultātus;
		2. ir pieņemts lēmums par Klienta darbības izbeigšanu un likvidāciju;
		3. ir pasludināts Klientam maksātnespējas process.
	5. Klients ir tiesīgs vienpusēji atkāpties no šī Līguma tikai tad, ja tam ir pamatots iemesls. Klienta un Revidenta viedokļa atšķirības par grāmatvedības metodēm vai Revīzijas procedūrām nav pamats Līguma izbeigšanai. Klientam, kas vienpusēji atkāpies no Līguma, kā arī Revidentam ir pienākums par to ziņot Finanšu ministrijai un Latvijas Zvērinātu revidentu asociācijai (LZRA), norādot Līguma izbeigšanas iemeslus.
	6. Līguma izbeigšanas gadījumā Klients apņemas samaksāt Revidentam visus izdevumus par Līgumā paredzētajiem pakalpojumiem, kas sniegti līdz Līguma izbeigšanas dienai, kopā ar atbilstošu Revidenta izdevumu apmaksu, kas radušies Līguma izbeigšanas sakarā un kā tiešas sekas.
4. **PUŠU ATBILDĪBA**
	1. Katrai Pusei pilnā apmērā jāatlīdzina tiešie zaudējumi, kas radušies Puses saistību neizpildes vai nepienācīgas izpildes rezultātā.
	2. Ja Revīzijas pakalpojuma pildīšanas laikā Klients ir iesniedzis Revidentam nepilnīgu un/vai nepatiesu dokumentāciju un/vai informāciju, Revidents netiek uzskatīts par atbildīgu par sniegtā atzinuma pareizību un tiek atbrīvots no atbildības.
	3. Revidents nekādos apstākļos neuzņemas atbildību par zaudējumiem, kaitējumiem vai izdevumiem, kas radušies Klienta vai tā saistīto pušu nevērības, nolaidības, krāpšanās vai informācijas nesniegšanas vai sagrozīšanas, vai arī apzinātu pārkāpumu rezultātā.
	4. Par Līgumā noteikto samaksas termiņu kavējumu Revidents ir tiesīgs pieprasīt un Klientam ir pienākums samaksāt līgumsodu 0,5% apmērā no noteiktajā termiņā nesamaksātās summas par katru nokavēto dienu, bet ne vairāk par 10% (desmit procenti) no noteiktajā termiņā nesamaksātās summas.
	5. Par Revīzijas izpildes termiņa kavējumu Klients ir tiesīgs pieprasīt un Revidentam ir pienākums samaksāt līgumsodu 0,5% apmērā no maksas par noteiktajā termiņā neizpildītajiem darbiem par katru nokavēto dienu, bet ne vairāk par 10% (desmit procenti) no maksas par noteiktajā termiņā neizpildītajiem Revīzijas pakalpojumiem.
	6. Līgumsoda samaksa neatbrīvo Puses no savu saistību izpildes. Līgumsoda samaksa nav uzskatāma par zaudējumu atlīdzināšanu.
5. **ĪPAŠUMTIESĪBAS UZ REVĪZIJAS DOKUMENTIEM UN PIEEJA TIEM**
	1. Darba dokumenti un materiāli, kurus Revidents sagatavojis Revīzijas laikā Līguma ietvaros, ieskaitot elektroniskos dokumentus un materiālus, ir tikai un vienīgi Revidenta īpašums.
6. **STRĪDU IZSKATĪŠANAS KĀRTĪBA**
	1. Visus strīdus un domstarpības, kas radušās šī Līguma izpildes laikā, Puses cenšas atrisināt sarunu ceļā. Ja izlīgums nav panākts viena mēneša laikā no pirmās pretenzijas nosūtīšanas dienas, strīdu nodod izskatīšanai tiesā saskaņā ar Latvijas Republikā spēkā esošajiem normatīvajiem aktiem.
7. **FORCE MAJEURE (nepārvarama vara)**
	1. Puse tiek atbrīvota no atbildības par daļēju vai pilnīgu šī Līguma saistību neizpildi, ja tam par cēloni ir nepārvaramas varas apstākļi un ja šie apstākļi tieši ietekmējuši šī Līguma izpildi. Par šādiem apstākļiem tiek uzskatītas stihiskas nelaimes, bruņoti konflikti, kā arī citi notikumi, kurus Puse nevar ne ietekmēt, ne novērst.
	2. Līgumā noteikto saistību izpildes termiņš pagarinās par nepārvaramas varas apstākļu darbības laiku.
	3. Pusei, kurai ir radušies nepārvaramas varas apstākļi, kuru dēļ tā nevar izpildīt savus pienākumus, 5 (piecu) dienu laikā no brīža, kad tā ir uzzinājusi vai tai bija jāuzzina par šādu apstākļu iestāšanos, jānosūta rakstisks paziņojums otrai Pusei, norādot to raksturu un iespējamo darbības laiku.
	4. Ja nepārvaramas varas apstākļi darbojas ilgāk par 1 (vienu) mēnesi, tad katrai no Pusēm ir tiesības vienpusēji atkāpties no Līguma. Šajā gadījumā Pusēm ir pienākums izpildīt saistības, kas radušās līdz Līguma izbeigšanas brīdim.
8. **KONFIDENCIALITĀTE**
	1. Līguma noteikumi, kā arī informācija, kas saistīta ar Pušu sadarbību vai kas Pušu rīcībā nonākusi, izpildot šo Līgumu, uzskatāma par Pušu komercnoslēpumu, un tā bez Puses iepriekšējas rakstiskas piekrišanas nav izpaužama trešajām personām šī Līguma darbības laikā un pēc tam.
	2. Par konfidenciālu informāciju šī Līguma izpratnē netiek uzskatīta informācija:
		1. kura ir publiski pieejama;
		2. kas atklājama attiecīgām valsts institūcijām saskaņā ar tiesību aktiem, ja tā tiek sniegta šīm institūcijām;
		3. kas Revidentiem bijusi likumīgi zināma, pirms Klients to iesniedzis;
		4. ko Klients ir sniedzis trešajām personām bez noteiktiem ierobežojumiem;
		5. kuru Revidenti paši ir izstrādājuši, nebalstoties uz Klienta iesniegto informāciju;
		6. kuru Revidenti var likumīgi iegūt no jebkuras trešās personas.
	3. Šī Līguma noteikumi neaizliedz Revidentam bez Klienta iepriekšējas rakstiskas piekrišanas sniegt konfidenciālu informāciju trešajām personām, ja šādu pienākumu paredz spēkā esošie tiesību akti. Šādā gadījumā Revidents nekavējoties, bet ne vēlāk kā 2 (divu) darba dienu laikā informē par konfidenciālas informācijas sniegšanu Klientu, ja vien to neaizliedz spēkā esošie tiesību akti.
	4. Saņemto Pušu komercnoslēpumu saturošo informāciju Puses apņemas izmantot vienīgi Līguma saistību izpildei, ievērojot Pušu komercintereses un šo konfidencialitātes pienākumu.
	5. Saskaņā ar Revidentam saistošajiem tiesību aktiem Revidentam ir pienākums ziņot attiecīgajām institūcijām, ja Revidentam Revīzijas laikā rodas aizdomas vai ir pamatots iemesls uzskatīt, ka noteiktas darbības ietver noziedzīgu nodarījumu, teroristu finansēšanu vai ir saistītas ar noziedzīgi iegūtu līdzekļu legalizāciju vai kā citādi pārkāpj saistošos tiesību aktus. Šādos gadījumos Revidents nav atbildīgs par jebkuriem zaudējumiem, kas Klientam vai trešajai personai var rasties saistībā ar Revidentam saistošā pienākuma izpildi. Šaubu gadījumā tiks uzskatīts, ka Revidents ir rīkojies labā ticībā.
	6. Izpildot šo Līgumu, Puses ievēro stingru konfidencialitāti attiecībā uz no otras puses saņemto finanšu, komerciālo vai cita veida informāciju, kas kļuvusi zināma tām sakarā ar šajā līgumā paredzēto saistību izpildi un veiks visus nepieciešamos pasākumus, lai novērstu šādas informācijas izpaušanu.
	7. Ievērojot Revidentu pienākumu ievērot Revīzijas gaitā iegūtās informācijas konfidencialitāti, Revidents kā savas pieredzes apliecinājumu ir tiesīgs norādīt Klienta nosaukumu un logo, piedāvājot līdzīgus pakalpojumus citiem klientiem.
9. **PERSONU DATU AIZSARDZĪBA**
	1. Puses apliecina, ka tās ir informētas, ka otras Puses iesniegtos personas datus, ja tas nepieciešams Līguma izpildei, drīkst apstrādāt tikai saskaņā ar Līguma priekšmetu un Līgumā noteiktajā apjomā un saskaņā ar spēkā esošo tiesību aktu prasībām.
	2. Puses apņemas nodrošināt spēkā esošajiem tiesību aktiem atbilstošu aizsardzības līmeni otras Puses iesniegtajiem personas datiem. Puses apņemas nenodot tālāk trešajām personām otras Puses iesniegtos personas datus. Ja saskaņā ar spēkā esošajiem tiesību aktiem Pusei var rasties šāds pienākums, tā pirms personas datu nodošanas informē par to otru Pusi, ja vien to neaizliedz spēkā esošie tiesību akti.
	3. Puses apņemas iznīcināt otras Puses iesniegtos personas datus, tiklīdz izbeidzas nepieciešamība tos apstrādāt.
10. **NOZIEDZĪGI IEGŪTU LĪDZEKĻU LEGALIZĀCIJA**

**UN CITI PĀRKĀPUMI**

* 1. Attiecībā uz Revidentu piemērojami spēkā esoši normatīvie akti par noziedzīgi iegūtu līdzekļu legalizācijas novēršanu. Lai izpildītu normatīvajos aktos noteiktās saistības, Revidents var lūgt apstiprināt Klienta identitāti, dalībnieku/akcionāru identitāti un patiesā labuma guvēja identitāti (un, ja nepieciešams, amatpersonas identitāti) un /vai citu nepieciešamo informāciju (tajā skaitā pierādījumus par naudas līdzekļu izcelsmi un Revidenta pakalpojumu gala saņēmējiem) gan attiecību sākumā, gan vēlāk atkārtoti, un Klients piekrīt iesniegt šādu informāciju nekavējoties pēc pieprasījuma.
	2. Saskaņā ar normatīvajiem aktiem un Revidenta iekšējo politiku Revidentam jāziņo atbildīgajām iestādēm par jebkuru rīcību, par kuru tas zina vai ir aizdomas, vai pamatots iemesls aizdomām, ka šī rīcība ietver vai ir ietvērusi kriminālus pārkāpumus, kas radījuši tiešus vai netiešus ieguvumus no kriminālās darbības, neatkarīgi no tā vai šos pārkāpumus Klients ir veicis vai trešās personas, kā neatkarīgi no tā, vai šie pārkāpumi izdarīti Latvijā vai citur, ja vien tie uzskatāmi par krimināla rakstura pārkāpumiem saskaņā ar piemērojamo normatīvo aktu. Lielākajā gadījumu Revidentam nav atļauts atklāt, ka tas iesniedzis šādu ziņojumu ( t.i., konfidenciālu informāciju) jebkurai personai, kura var kaitēt izmeklēšanai, kas saistīta ar šādu ziņojumu. Tādejādi, ja darījuma laikā rodas šādi apstākļi, Revidentam var būt nepieciešams pārtraukt darbu pie darījuma un Revidents var neuzrādīt iemeslu šādai rīcībai, katrā gadījumā neziņojot par to (saskaņā ar normatīvo aktu prasībām attiecībā uz konfidencialitāti un dažos gadījumos bez Klienta ziņas vai apstiprinājuma) un neiegūstot iepriekšēju atļauju no attiecīgajām iestādēm. Revidents nav atbildīgs par jebkādiem zaudējumiem, kas Klientam varētu rasties, Revidentam pildot savus normatīvajos aktos paredzētos pienākumus ( vai gadījumos, kad Revidents uzskata par nepieciešamu tā rīkoties), ja Revidents ir rīkojies labā ticībā.
	3. Lai izpildītu normatīvajos aktos noteiktos pienākumus, Revidents drīkst atklāt konfidenciālu informāciju atbilstošām iestādēm.
	4. Ja pretēji Revidenta pieprasījumam Klients neiesniedz dokumentus vai informāciju, kas nepieciešama, lai Revidents varētu izpildīt normatīvajos aktos noteiktās prasības, šis apstāklis tiek uzskatīts par rupju pārkāpumu, kas piešķir Revidentam tiesības pārtraukt Līguma darbību bez iepriekšēja brīdinājuma.
	5. Ja saskaņā ar normatīvajiem aktiem Revidentam ir pienākums (vai tiek pieprasīts) sniegt informāciju par Klientu vai citiem saņēmējiem pēc uzraugošo iestāžu pieprasījuma vai saskaņā ar to prasībām, vai saistībā ar jebkura veida tiesvedības vai citu juridisko procesu, Klients piekrīt segt izmaksas, kas Revidentam būs radušās saistībā ar šādu pieprasījumu, prasībām, tiesvedības vai citu juridisko procesu, ja šādu pieprasījumu, prasību vai procesu priekšmets neietver Revidenta veiktas darbības.
1. **CITI NOTEIKUMI**
	1. Līguma darbības laikā Pušu kontaktpersonas:
		1. Klienta kontaktpersona/s: Grāmatvedības uzskaites nodaļas vadītāja – galvenā grāmatvede Janeta Akmene tālr.67366386, e-pasts janeta.akmene@1slimnica.lv;
		2. Revidenta kontaktpersona: zvērināta revidente Sandra Vilcāne tālr. 27501707. e-pasts: s.vilcane2@gmail.com.
	2. Pusei nekavējoties jāpaziņo otrai Pusei, ja mainās elektronisko saziņas līdzekļu kontakti un/vai kontaktpersonas.
	3. Visi ar šo Līgumu saistītie paziņojumi jānoformē rakstiskā veidā un jānosūta pa pastu (arī elektronisko pastu), ja nav noteikts citādi.
	4. Ja Puses izmanto elektronisko pastu, tad saņemot elektronisko pastu no otras Puses, ir jāapstiprina, ka elektroniskais pasts ir saņemts. Ja 24 (divdesmit četru) stundu laikā netiek veikts apstiprinājums par elektroniskā pasta saņemšanu, tad tiek uzskatīts, ka attiecīgais elektroniskais pasts ir saņemts nākamajā darba dienā, bet, ja elektroniskais pasts tiek saņemts brīvdienā vai svētku dienā, tad tiek uzskatīts, ka elektroniskais pasts ir saņemts nākamajā darba dienā pēc brīvdienām vai svētku dienām.
	5. Puses saprot un atzīst, ka elektroniska informācijas pārraide, izmantojot internetu vai citus elektroniskos saziņas līdzekļus, ir pakļauta riskam un, ka neviena no Pusēm nevar garantēt šādu nosūtītu un saņemtu datu un informācijas drošību, integritāti un konfidencialitāti, nedz arī garantēt, ka šādas datu pārraides nav skāruši vīrusi un/vai tās nav pakļautas citiem riskiem. Puses ar šo atzīst, ka tie nav atbildīgi viens otram, ja šādi elektroniski nosūtītos vai saņemtos datus un informāciju kāda trešā persona izmantos pret otru Pusi, kā rezultātā šai Pusei rastos kaitējums (zaudējumi utt.).
	6. Puses apliecina, ka tās:
		1. ievēro ar darbinieku nodarbināšanu saistīto tiesību aktu noteikumus;
		2. ievēro darba aizsardzību reglamentējošo tiesību aktu prasības;
		3. ievēro nodokļus un tiem pielīdzināmos maksājumus reglamentējošos tiesību aktus un apliecina, ka nav iesaistītas darbībās, kas varētu tikt atzītas kā izvairīšanās no nodokļu maksājumiem;
		4. neveic darbības, kas var tikt atzītas par konkurences tiesību pārkāpumiem;
		5. nav iesaistīts darbībās, kas varētu tikt saistītas ar iespējamu korupciju, krāpšanu vai noziedzīgi iegūtu līdzekļu legalizāciju.
	7. Katrai Pusei ir pienākums informēt otru Pusi par jebkuriem apstākļiem, kas var traucēt Līgumā noteikto saistību izpildei.
	8. Pusēm ir pienākums 1 (vienas) nedēļas laikā paziņot par savu rekvizītu maiņu (nosaukumu, adresi, bankas rekvizīti u.c.). Ja kāda no Pusēm nepilda Līgumā noteiktos paziņošanas pienākumus, uz šajā Līgumā norādīto adresi nosūtītie dokumenti uzskatāmi par saņemtiem.
	9. Nevienai no Pusēm nav tiesību nodot savas Līgumā noteiktās tiesības vai saistības trešajai personai bez otras Puses rakstiskas piekrišanas.
	10. Pušu reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta vai likvidēta, Līgums paliek spēkā un tā noteikumi ir saistoši Puses tiesību pārņēmējam. Puse rakstiski informē par šādu apstākļu iestāšanos.
	11. Revidentam ir tiesības publicitātes nepieciešamības gadījumos minēt Klienta nosaukumu un sniegto pakalpojumu veidu.
	12. Klientam ir tiesības publicitātes nepieciešamības gadījumos minēt Revidenta nosaukumu un saņemto pakalpojumu veidu.
	13. Puses apņemas neveikt nekādas darbības, kas tieši vai netieši var radīt kaitējumu otra Puses prestižam un interesēm.
	14. Līguma parakstīšanas brīdī spēku zaudē visas iepriekšējās mutiskās vienošanās un sarakste par Līguma priekšmetu.
	15. Līgums satur Pušu pilnīgu vienošanos, Puses to ir izlasījušas un piekrīt visiem tā noteikumiem, ko apliecina ar saviem parakstiem uz šī Līguma.
	16. Līguma pielikumi ir tā neatņemamas sastāvdaļas.
	17. Līgums ir sastādīts latviešu valodā divos identiskos eksemplāros, pa vienam eksemplāram katrai Pusei, abiem eksemplāriem ir vienāds juridiskais spēks.

Pielikumā:

1.pielikums – Revīzijas plāns uz vienas lapas;

2.pielikums – Vadības apliecinājums uz divām lapām.

1. **PUŠU REKVIZĪTI**

|  |  |
| --- | --- |
| **Klients:** | **Revidents:** |
| SIA “Rīgas 1. slimnīca” | SIA “REVIDENTS UN GRĀMATVEDIS” |
| Bruņinieku iela 5, Rīga, LV-1001 | Lībagu ielā 14, Rīga LV -1002 |
| Reģ. Nr.40003439279 | Reģ. Nr. 40003402878 |
| Banka:AS Citadele banka | Banka: AS SWEDBANK, kods HABALV22 |
| Konts: LV12PARX0006054590785 | Konts:LV26HABA0551034709350 |
| Tālr.67366389 | Tālr. 67220449 |
| E-pasts:administracija@1slimnica.lv  | E-pasts: s.vilcane2@gmail.com |
| Valdes priekšsēdētāja\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ N.Zlobina  | Valdes locekle\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_S.Vilcāne  |

1.pielikums

2019.gada \_\_\_.jūnija

Līgumam Nr\_\_\_\_\_\_\_\_

**REVĪZIJAS PLĀNS**

Rīgā, 2019.gada \_\_\_.jūnijā.

**Sabiedrība ar ierobežotu atbildību “Rīgas 1. slimnīca”**, reģistrācijas Nr. 40003439279, kuru uz statūtu pamata pārstāv tās valdes priekšsēdētāja Natālija Zlobina (turpmāk – Klients) no vienas puses, un

**Sabiedrība ar ierobežotu atbildību „REVIDENTS UN GRĀMATVEDIS”,** reģistrācijas Nr.40003402878, kuru uz statūtu pamata pārstāv tās valdes locekle Sandra Vilcāne, turpmāk - Revidents, no vienas puses, un (turpmāk – Revidents) no otras puses,

abi kopā turpmāk – Puses un katrs atsevišķi – Puse, saskaņā ar savstarpēji noslēgtā \_\_\_\_\_\_.2019. līguma Nr.\_\_\_\_\_\_\_\_ par revīzijas pakalpojumu sniegšanu, turpmāk – Līgums, vienojas par termiņiem un saskaņo šādu revīzijas plānu:

1. Klients revīzijas un citu Līgumā minēto pienākumu veikšanai sagatavo Revidentam pieprasīto informāciju līdz 20\_\_\_.gada 30.septembrim (starprevīzijai) un līdz 20\_\_\_.gada 31.martam (noslēguma revīzijai) .
2. Ja nozīmīga daļa no pieprasītās informācijas nav sagatavota līdz 30. septembrim / 31.martam, Klientam ir tiesības pārcelt Revīziju, saskaņojot to ar Revidentu.
3. Klientam ir jāinformē Revidents par slēguma inventarizācijas veikšanas datumiem 1 (vienu) mēnesi pirms inventarizācijas uzsākšanas dienas.
4. Revidents veic starppārbaudi līdz 20\_\_\_.gada 15.oktobrim
5. Klients nodrošina, ka finanšu pārskats saskaņā ar Latvijas Republikas normatīvo aktu prasībām ir sagatavots un pieejams Revīzijai līdz 20\_\_\_.gada 31.martam
6. Revidenta atzinums (ziņojums) par klienta finanšu informāciju tiek iesniegts Klientam līdz 20\_\_\_.gada 30.aprīlim
7. Klients nodrošina finanšu pārskatu atbilstības EDS salīdzināšanas rādītāju pārbaudi un apstiprināšanu saskaņā ar Latvijas normatīvo aktu prasībām un par to paziņo Revidentam līdz 20\_\_\_.gada 30.aprīlim

|  |  |
| --- | --- |
| **Klients:** | **Revidents:** |
| SIA “Rīgas 1. slimnīca” | SIA „REVIDENTS UN GRĀMATVEDIS” |
| Valdes priekšsēdētāja\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_N.Zlobina | Valdes locekle\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_S. Vilcāne |

2.pielikums

2019.gada \_\_\_.jūnija

Līgumam Nr. \_\_\_\_\_\_\_\_\_\_

**VADĪBAS APLIECINĀJUMS PIE 20\_\_\_. GADA FINANŠU PĀRSKATA**

**SIA „REVIDENTS UN GRĀMATVEDIS”**

Lībagu iela 14, Rīgā, LV 1002

Zvērinātai revidentei **Sandrai Vilcānei**

Šī vēstule attiecas uz **Sabiedrība ar ierobežotu atbildību “Rīgas 1.slimnīca”** (turpmāk – Sabiedrība) finansiālo pārskatu revīziju par gadu, kas beidzas **20\_\_\_.gada 31. decembrī,** ko Jūs esat veikuši ar mērķi izteikt Jūsu viedokli par to, vai finanšu pārskati sniedz skaidru un patiesu priekšstatu par Sabiedrības finansiālo stāvokli 20\_\_\_.gada 31.decembrī, tās darbības rezultātiem un naudas plūsmu 20\_\_\_.gadā. Mēs apstiprinām, ka esam veikuši attiecīgu izpēti, lai varētu Jums sniegt rakstisku apliecinājumu, par sekojošo:

**1.Informācijas pilnīgums**

Visi ieraksti kontos, uzskaites reģistri, apliecinošā dokumentācija, kā arī cita ar revīziju saistītā informācija un dokumentācija ir bijusi Jums pieejama. Mēs darām Jums zināmu, ka mums **pastāv/nepastāv** krāpšanas, vai iespējamas krāpšanas gadījumi un mēs apliecinām, ka būtu Jūs informējuši saistībā ar krāpšanu vai aizdomām par krāpšanu, ja tāda pastāvētu, kurā būtu iesaistīta Sabiedrības vadība vai darbinieki, kuriem ir ievērojama ietekme no iekšējās kontroles viedokļa, kā arī cita informācija, saskaņā ar kuru krāpšana var būtiski materiāli ietekmēt finanšu pārskatus.

Mēs **esam** Jūs nodrošinājuši ar visu informāciju par saistīto personu, saistīto personu attiecībām un darījumu identifikāciju. **Ir** izvērtēti iespējamie finanšu riski un **ir** īstenoti pasākumi to novēršanai.

Uzskaites reģistros **esam** atspoguļojuši visus ar pārskata gada saistītos ieņēmums un izdevumus.

**2.Finanšu pārskati**

Mēs uzņemamies pilnu atbildību par Sabiedrības finanšu pārskatu patiesu atspoguļojumu saskaņā ar Gada pārskatu un konsolidēto gada pārskatu likumu un likumu „Par grāmatvedību", kā arī obligāti piemērojamiem Ministru kabineta 2015. gada 22. decembra noteikumiem Nr. 775 ”Gada pārskatu un konsolidēto gada pārskatu likuma piemērošanas noteikumi” (turpmāk – Finanšu pārskatu sagatavošanas pamatprincipi), tai skaitā zemāk sekojošajam:

1. Visas darbības **ir** atspoguļotas, mūsu izvēlētā grāmatošanas politika un tās piemērošana ir atbilstoša un nemainīga. Nozīmīgi pieņēmumi, veicot grāmatvedības novērtējumus, tai skaitā atbilstošas vērtības noteikšanu, ir saprātīgi.
2. Bilancē **ir** ņemti vērā visi aktīvi, šie aktīvi eksistē, pieder Sabiedrībai un ir novērtēti atbilstoši Finanšu pārskatu sagatavošanas pamatprincipiem.
3. Mēs apliecinām, ka finanšu pārskatos debitoru parādi **ir/nav** norādīti, atskaitot uzkrājumus šaubīgiem un bezcerīgiem parādiem.
4. Novecojušie vai lēni apgrozāmie krājumi **ir/nav** norakstīti, vai pielietots vērtības samazinājums.
5. **Ir** atspoguļotas, novērtētas un pēc nepieciešamības atklātas visas pastāvošās un paredzamās saistības saskaņā ar piemērojamiem Finanšu pārskatu sagatavošanas pamatprincipiem.
6. Izņemot finanšu pārskatos norādīto, **pastāv/nepastāv** un **ir/nav** sagaidāmi tiesas procesi par nodarītajiem zaudējumiem, nodokļu saistībām un tamlīdzīgām iespējamām saistībām. **Ir/nav** sniegtas garantijas un citas finansiālas un nomas saistības, kuras varētu finansiāli ietekmēt Sabiedrības finanšu stāvokļa novērtējumu.
7. Sabiedrība **nav** pārkāpusi nekādus likumdošanas aktu noteikumus, kuru neizpilde var ievērojami ietekmēt finanšu pārskatus.
8. Mēs **esam** novērtējuši paredzamo finanšu stāvokli un Sabiedrības darījumus laika periodā vismaz vienu gadu pēc šīs vēstules parakstīšanas un **esam** pārliecinājušies, ka ir piemērojams Sabiedrības darbības turpināšanas princips, un tādēļ finanšu pārskati ir attiecīgi sagatavoti, balstoties uz atbilstošu principu.
9. Mums **ir/nav** nekādu nākotnes plānu, kas varētu materiāli izmainīt finanšu pārskatu atspoguļoto aktīvu un saistību vērtību vai klasifikāciju.
10. Visi pārbaudāmajā finanšu gadā veiktie darījumi, tai skaitā ar saistītām personām, **ir/ nav** veikti, pamatojoties uz tirgus cenu principiem.
11. Mums **nav** zināmi nekādi fakti, kas varētu ietekmēt Sabiedrības kā nodokļu maksātāja statusu, tādas kā jebkurā jurisdikcijā radušās neuzrādītas nodokļu saistības (esošas vai sagaidāmas). Sabiedrības uzņēmumu ienākuma nodokļa saistības ir aprēķinātas saskaņā ar „Uzņēmumu ienākuma nodokļa likums” normām un , balstītas uz peļņas vai zaudējumu aprēķinu, kas sagatavots atbilstoši “Gada pārskatu un [konsolidēto gada pārskatu likums](https://likumi.lv/ta/id/147385-konsolideto-gada-parskatu-likums)” prasībām, likumam „Par grāmatvedību”, kā arī obligāti piemērojamiem Ministru kabineta 2015. gada 22. decembra noteikumiem Nr. 775 ”Gada pārskatu un konsolidēto gada pārskatu likuma piemērošanas noteikumi”.
12. Sabiedrības aktīviem **ir/nav** uzlikti nekādi apgrūtinājumi, izņemot finanšu pārskatos norādītos.
13. Pēc gada beigām **ir/nav** bijuši notikumi, kuru rezultātā būtu nepieciešams veikt izmaiņas finanšu pārskatos vai kurus būtu jāatklāj saskaņā ar finanšu atskaišu sagatavošanas pamatprincipiem.
14. Mēs **esam/neesam** izdarījuši izmaiņas finanšu pārskatos, ņemot vērā revīzijas gaitā Jūsu atklātās neatbilstības, par ko Jūs mums paziņojāt. Neizlaboto kļūdu ietekme uz finanšu pārskatiem **ir/nav** būtiska, gan katrai atsevišķi, gan kopumā.
15. Mēs **aizpildīsim** gada pārskata informāciju VID Elektroniskajā Deklarēšanas Sistēmā kopā ar paskaidrojumu elektroniskā formā , saskaņā ar Ministru kabineta 2016. gada 21. jūnija noteikumiem Nr. 399 “Noteikumi par sabiedrību sagatavoto finanšu pārskatu vai konsolidēto finanšu pārskatu elektroniskā noraksta formu”,un informāciju par gada pārskata apstiprināšanu **akcionāru / dalībnieku** sapulcē. Mēs esam atbildīgi par šīs informācijas patiesumu un atbilstību Zvērinātam revidentam iesniegtajam Gada pārskatam.

**3. Iekšējā kontrole**

Mēs saprotam un uzņemamies atbildību par tādu iekšējās kontroles izveidi, ieviešanu un
uzturēšanu, kas nodrošina finanšu pārskatu, kas nesatur ne krāpšanas, ne kļūdu izraisītas būtiskas
neatbilstības, sagatavošanu un patiesu atspoguļojumu. Pēc mūsu novērtējuma, mūsu izveidotā iekšējā kontrole **atbilst** mērķiem, kādiem tā paredzēta.

Sabiedrība:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/ /